NDR มั่นใจปีนี้รายได้โต 10% ตามเป้า-คาดกำไรสุทธิ H2/58 ไม่ต่ำกว่า 20 ลบ.
NDR คาดกำไรสุทธิ H2/58 โตไม่ต่ำกว่า 20 ลบ. หลังผ่านจุดต่ำสุดใน Q1/58 มั่นใจปีนี้รายได้จะเติบโต 10% ตามเป้า พร้อมคาดว่ารายได้แตะ 1,000 ล้านบาท ในปี 59 อีกทั้งอยู่ระหว่างเจรจาพันธมิตรในตปท. 2 ราย เพื่อร่วมมือ-ร่วมลงทุน ซื้อกิจการ และการเข้ามาถือหุ้น คาดว่าจะเห็นความชัดเจนใน 1-2 ปีข้างหน้า
31 ส.ค. 2558

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า บริษัทยังมั่นใจปีนี้รายได้จะเติบโต 10% ตามเป้าหมายที่วางไว้ โดยบริษัทฯได้มีการขยายตลาดอย่างต่อเนื่อง
โดยการทำกิจกรรมทางการตลาด และมีการขยายฐานลูกค้ากลุ่มใหม่ๆ และกระจายความเสี่ยงด้วย นอกจากนี้ บริษัทยังอยู่ระหว่างเจรจากับลูกค้าในอินเดียเพื่อเพิ่มยอดขายอีกด้วย ซึ่งคาดว่าจะได้ความชัดเจนในช่วงปลายปี 58- ต้นปี 59
ขณะเดียวกันบริษัทคาดกำไรสุทธิในช่วงครึ่งปีหลังจะมากกว่า 20 ล้านบาท มากกว่าครึ่งปีแรกที่มีกำไรสุทธิ 13 ล้านบาท เนื่องจากรายได้จากการขายสินค้าเพิ่มขึ้น และถือว่าผ่านจุดต่ำสุดที่เกิดขึ้นในช่วงไตรมาส 1/58 และในช่วงไตรมาส 2/58 มีค่าเสื่อมราคาที่สูงขึ้น จากการรับรู้ทรัพย์สินก่อสร้างและเครื่องจักรที่ลงทุนในงวดปีก่อน รวมถึงมีผลขาดทุนจากอัตราแลกเปลี่ยนจำนวน 3.7 ล้านบาทด้วย
พร้อมคาดว่ารายได้จะขึ้นไปแตะ 1,000 ล้านบาท ในปี 59 แม้ว่าในช่วงที่ผ่านมาเศรษฐกิจในประเทศจะชะลอตัวลง แต่เราก็ยังมีการขยายตลาดต่างประเทศอย่างต่อเนื่อง โดยปีนี้สัดส่วนรายได้จากต่างประเทศจะอยู่ที่ราว 60% จากปีก่อนที่ 50% ในขณะเดียวกันบริษัทก็ยังมีการทำกิจกรรมทางการตลาดเพื่อกระตุ้นยอดขายในประเทศอีกด้วย ส่งผลให้อัตรากำไรสุทธิปีนี้จะต่ำกว่าปีก่อนที่ 6%
อีกทั้ง บริษัทอยู่ระหว่างเจรจากับพันธมิตรในต่างประเทศ 2 ราย เพื่อแสวงหาโอกาสในการร่วมมือทางธุรกิจ ทั้งการเข้าร่วมลงทุน ซื้อกิจการ และการเข้ามาถือหุ้น ซึ่งเป็นผู้ประกอบกิจการที่เกี่ยวเนื่องกัน โดยบริษัทคาดว่าจะเห็นความชัดเจนใน 1-2 ปีข้างหน้า